Mens én stor stjerne var tilbage på banen , måtte en anden se slukøret til fra sidelinjen. Aalborgs Aron Palmarsson kom til skade i Super Cuppen mod GOG for halvanden uge siden, og han er stadig ikke blevet klar til at spille håndbold igen. - Jeg begyndte at løbe, og så kom der noget krampe i min læg, så jeg måtte stoppe. Jeg har haft det fire eller fem gange sidste sæson, og det var det samme her, siger Palmarsson til TV 2 Sport. Dermed var han ikke en del af det Aalborg-hold, der lørdag slog Nordsjælland med 39-22. Hårdt ramt af skader Som Palmarsson selv siger, har han været hårdt ramt af skader det seneste år, hvorfor han stadig venter på for alvor at finde ind i en kontinuerlig stime af kampe for Aalborg. Op til Super Cuppen havde den stærke islænding dog ramt noget nær fordums styrke igen, og derfor påvirker det ham også ekstra meget, at han nu endnu en gang må se til fra sidelinjen. - Det er frustrerende. Min sidste sæson var dårlig og frustrerende, og derfor har jeg trænet meget henover sommeren og de sidste to-tre måneder, så jeg ville være fit til sæsonen. Jeg var i 100 procent form, og så får jeg 25 minutter mod GOG, og så kommer det igen, siger Palmarsson. Selvom den 32-årige profil ærgrer sig over situationen, forsøger han - endnu en gang - at tage det med oprejst pande. - Jeg håber, det er sidste gang nu. Jeg har snakket med både min læge på Island og lægerne her i Danmark, og jeg tror, vi er ved at finde en god løsning, siger han. Mikkel Hansen debuterede for Aalborg i lørdagens kamp, og han gjorde ligeledes comeback, efter han blev ramt af en blodprop tilbage i marts. Du kan se indslag om kampen herunder:

Referat:
Aalborgs Aron Palmarsson er endnu en gang blevet ramt af en skade. Nu håber han, det bliver sidste gang.